
דברי נשיא הרפובליקה של פולין בטקס הדלקת נרות חנוכה

כבוד שגריר ישראל בפולין, ונציגי ישראל בוורשה,
כבוד הרב הראשי של הרפובליקה של פולין,
כבוד הרבנים,
כבוד הנציגות והנציגים של הארגונים היהודיים בארצנו,
נציגים יקרים של הקהילה היהודית בפולין,
חברים יקרים כולם,
מכובדיי,
אורחים נכבדים, ובכללם גם חברינו היקרים מאוקראינה,
אורחינו מחו"ל וכל הנוכחים באירוע חגיגי זה!

רעייתי אגאתה ואנוכי מודים לכם מקרב לב. אומנם אני הוא הנואם, אך למעשה שנינו יחד מארחים אתכם כאן; וזאת תמיד חגיגה משותפת ומפגש משותף שלנו אתכם. מפגש חשוב מאוד, בעל ממד מיוחד, מאין כמוהו.
זהו כמובן חג של שמחה, חג של ניצחון אדיר, ניצחון כפול. מצד אחד, בני ישראל הביסו את הכובשים שניסו לשלול מהם את ערכיהם, את מולדתם ואת דתם, שחיללו את הסמלים החשובים ביותר של דבקות ונאמנות לאלוהים. אולם מצד שני, זהו גם ניצחון גדול של ישראל כעם הדבק באלוהיו ושל האל עצמו, השומר על עמו הנבחר, על ישראל.
חג האורים מסמל את הצלחתו המופלאה של מרד החשמונאים ואת טיהור בית המקדש, אך גם את המשבר הקשה, המתואר באגדה, כאשר נמצא פך שמן אחד בלבד להדליק בו את מנורת המקדש. והיה ברור לכל הקהל שפך שהשמן הזה לא יספיק לשמונה ימים תמימים הנחוצים להפקת שמן חדש. ולמרות זאת, הספיק השמן, כי רצה האל שעם ישראל ימשיך ויקיים את מנהגיו בבית המקדש. זהו הסמל הגדול של השגחת האל על עמו הנבחר, כדי שלא ייכחד. זה היה לפני 2200 שנים כמעט. 
וזה מאות בשנים משמש היום הזה שבו הציל אלוהי ישראל את עמו, את קיומו הפיזי, וכן את אמונתו ויכולתו לעבוד את אלוהיו, סמל להישרדות בזמנים הקשים ביותר בתולדות העם היהודי.
וכל אימת שסערות ההיסטוריה מאיימות להשמיד את עם ישראל – עם ישראל יקום ויחיה. מדוע? מפני שהאל משגיח על עמו ישראל, ומציל אותו. דבר לא יערער את אמונתו של העם הנבחר. חג האורים השמח, האהוב כל כך על הילדים, הוא עדות וסמל לאמונה מתמדת זו.
זה גם ההקשר שבו אנו מקבלים בשמחה רבה – וקהילתכם מקבלת באהבה - את כל אלה שהגיעו השנה מאוקראינה. לצערי לא כולם רצו להגיע אלינו, חלקם באו בלית ברירה, כי זה מה שעלה בגורלם. פתחתם את שערי בתיכם וקהילותיכם כאן, בפולין, בפני יהודי אוקראינה, אך גם בפני אוקראינים שאינם יהודים. אני מודה על כך מקרב לב כנשיא הרפובליקה של פולין הממונה לתפקיד זה על ידי כל המתגוררים בה, כל המצביעים בבחירות.
בדרך סמלית זו אני מודה לכם על מחווה מדהימה זו של אחווה ואנושיות. אני יודע, שכבר ביום הראשון פרסמה הקהילה היהודית בפולין מכתב של סולידריות ותמיכה, ממנו למדנו מיד שאתם מוכנים ופתוחים לקבל ולארח. כדרכי אני חוזר ואומר: בעינינו אנשים אלה אינם פליטים, הם אורחינו. כך אנו רואים אותם כאן. ושהעולם יקרא להם פליטים.
מי יודע טוב יותר מיהדות התפוצות, מה זה אומר לנדוד ממקום למקום, לעזוב את הבית, להקים אותו מחדש לזמן קצר או ארוך יותר, במקום אחר. אני מודה לכם שקיבלתם את אורחינו מאוקראינה לקהילותיכם, לבתיכם, לתפילותיכם. תודה על תפילותיכם עבורם, אני אומר את זה כאדם מאמין, לאו דווקא כנשיא הרפובליקה של פולין.
אני רואה כאן פנים מוכרות רבות כל כך, אך אני שמח לראות בינינו גם פנים חדשות, אורחים חדשים. אני גאה ומאושר ושמח מאוד שכמו בכל שנה, אגאתה ואני מארחים אתכם כאן על פי המסורת שהחלה עוד בשנת 2009, לפני 13 שנים, כשהנשיא לך קצ'ינסקי ורעייתו אירחו אתכם כאן וכשנרות החג נדלקו בפעם הראשונה במנורה זו. 
אגאתה ואני מברכים אתכם מכל הלב ומבקשים לאחל לכל בני העם היהודי – באמצעות כבוד השגריר – ימי חג מוצלחים, טובים, מאושרים.
חג חנוכה שמח!


